| | **2023-ban újra ZamJam Zamárdiban!**    **Az Earth Wind & Fire Experience by Al McKay mellett többek közt Presser Gábor, Bródy János, Fenyő Miklós, Szikora Róbert és Demjén Ferenc is fellép a II. ZamJam Fesztiválon Zamárdiban.**  2023-ban újra elindul a ZamJam, amely feladatának tekinti, hogy a balatoni turistáknak megmutassa Zamárdi ismert és rejtett kincseit. A háromnapos esemény fő helyszínén idén is minden idők legfontosabb dalai szólalnak meg, élő legendák tolmácsolásában.  A nyitónapon, július 27-én a **Budapest Bár** nyitja a ZamJam-et, sok-sok vendég énekessel, majd ugyanezen a színpadon **Bródy János** fellépését a **Csík Zenekar, Karácsony János** és **Presser Gábor** közös koncertje követi.  Másnap több generáció álma válik valóra, hiszen a ‘80-as, ‘90-es évek legnagyobb sztárjai zenélnek egy színpadon. A Hungária együttes alapítója, **Fenyő Miklós** jó ideje saját projekttel koncertezik, a nevéhez köthető legnagyobb rock and roll slágerekkel. **Szikora Róbert** pedig, amióta kiszállt a Hungáriából, a négy évtizede töretlenül sikeres **R-Go** frontembere. Ritka az az esemény, ahol ez a két legenda egyazon este lép színpadra! Július 28-án Zamárdiban ez is megtörténik, a házigazda pedig a korszak műsorvezető-dj legendája, **B. Tóth László** lesz.  A záró nap ugyancsak megdobogtatja majd sokak szívét, hiszen a **Váczi Eszter és a Quartet** után az egyik legnagyobb élő legenda, **Demjén Ferenc** ad koncertet. A nap zárásaként pedig az **Earth Wind & Fire Experience by Al McKay** lép fel. Jó hír, hogy ezúttal a koncertek után hajnal 3-ig tart nyitva a ZamJam, ahol 27-én a **Jazzkovács** és 28-án a **GetFunky** a balatoni nyár legnagyobb slágereivel várja a közönséget.    *“Nagy sikerrel debütált idén nyáron a ZamJam városunkban. Ez az első olyan esemény, amely túl azon, hogy hazai- és világsztárokat vonultat fel Zamárdiban, abban is sikeres, hogy a helyi teraszok, éttermek kínálatát is színesebbé teszi. Öröm volt látni idén, ahogyan az itt lakók és az itt nyaralók is szívükbe zárták a fesztivált. A szervező VOLT Produkció csapatával együtt az ideihez hasonlóan jövőre is azt tervezzük, hogy túrákat, sportversenyeket szervezünk közösen, a kilátónál és a Balaton partján pedig jazz-koncertekkel, irodalmi programokkal várjuk a közönséget”* - mondta el **Csákovics Gyula**, Zamárdi polgármestere. | | --- | |
| --- | --- |

| |  | | --- | |
| --- | --- |

| |  | | --- | |
| --- | --- |